Diari Oficial de la Generalitat Valenciana


Sumari del DOGV 7951, del 04-01-2017 (2017/21)

DECRET 195/2016, de 23 de desembre, del Consell, pel qual es regulen les indemnitzacions per l'exercici de la funció arbitral en òrgans arbitrals de consum, col·legiats o unipersonals, de les juntes arbitrals de consum constituïdes a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7951

Data del DOGV
:   04-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/21


Data del document
:   23-12-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

DECRET 195/2016, de 23 de desembre, del Consell, pel qual es regulen les indemnitzacions per l'exercici de la funció arbitral en òrgans arbitrals de consum, col·legiats o unipersonals, de les juntes arbitrals de consum constituïdes a la Comunitat Valenciana. [2017/21]  
El Reial decret legislatiu 1/2007, de 16 de novembre, pel qual s'aprova el text refós de la Llei general per a la defensa dels consumidors i usuaris, i altres lleis complementàries remeten l'organització, gestió i administració del Sistema Arbitral de Consum a desenvolupament reglamentari. Igualment, en l'àmbit de la competència de la Generalitat, la Llei 1/2011, de 22 de març, per la qual s'aprova l'Estatut dels Consumidors i Usuaris de la Comunitat Valenciana, disposa que el funcionament de les juntes arbitrals de consum constituïdes a la Comunitat Valenciana podran ser objecte de desplegament reglamentari.  
  
El Sistema Arbitral del Consum és el sistema extrajudicial de resolució de conflictes entre les persones consumidores i usuàries i les empreses, a través del qual, sense formalitats especials i amb caràcter vinculant i executiu per a ambdues parts, es resolen les reclamacions de les persones consumidores i usuàries. Les juntes arbitrals de consum, previstes en l'article 12 de l'Estatut dels Consumidors i Usuaris de la Comunitat Valenciana, són òrgans administratius creats mitjançant conveni entre l'Administració General de l'Estat i les administracions públiques de la Comunitat Valenciana competents en matèria de consum, a través dels quals s'articula i gestiona l'arbitratge institucional de consum, i presten serveis de caràcter tècnic, administratiu i de secretaria.  
En aquest sentit, l'apartat 2 de l'esmentat article 12, introduït per l'article 79 de la Llei 10/2015, de 29 de desembre, de mesures fiscals, de gestió administrativa i financera, i d'organització de la Generalitat, habilita perquè l'exercici de la funció arbitral per persones alienes a l'Administració de la Generalitat atorgue dret a indemnització, una vegada finalitzat l'exercici d'aqueixa funció amb la formalització i firma del laude, en els termes i quantia que establisca la normativa reglamentària corresponent.  
Els òrgans arbitrals, unipersonals o col·legiats, són els competents per a decidir sobre la solució dels conflictes i estaran integrats per representants dels sectors empresarials interessats, de les organitzacions de persones consumidores i usuàries i de les administracions públiques. Actuaran com a àrbitres en els procediments arbitrals que se substancien en les juntes arbitrals de consum les persones proposades per l'Administració, entre personal al seu servei; les proposades per les associacions de persones consumidores i usuàries inscrites en el Registre Estatal d'Associacions de Consumidors i Usuaris o que reunisquen els requisits exigits per la normativa autonòmica que els siga aplicable, així com les que proposen les organitzacions empresarials o professionals legalment constituïdes, i, si és el cas, les cambres de comerç.  
  
El procediment arbitral de consum s'ha d'ajustar als principis d'audiència, contradicció, igualtat entre les parts i gratuïtat, de manera que per l'exercici de la funció arbitral no es perceben emoluments de les persones reclamants, ni s'inclouen en el laude arbitral els honoraris i despeses dels i les membres de l'òrgan arbitral. Això no obstant, aquesta circumstància no significa que els i les membres de l'esmentat òrgan aliens a l'Administració pública no puguen percebre una contraprestació pel servei públic prestat.  
El caràcter específic i singular de la participació en els òrgans que exercixen la funció arbitral comporta una labor tècnica i de decisió davant dels assumptes de la ciutadania sotmesos a arbitratge de consum, la qual comporta un acte de responsabilitat, ja que respecte a l'assumpte sotmés a la seua decisió no cap ni tan sols segona instància.  
Aquesta participació en la funció arbitral ha estat objecte de distintes regulacions en la seua tramitació administrativa, però sense arribar a articular un sistema de compensacions econòmiques dins del sistema arbitral que reconega que la funció arbitral comporta una labor tècnica i de decisió.  
Alhora, d'acord amb la disposició transitòria quarta de la Llei 10/2015, de 29 de desembre, de mesures fiscals, de gestió administrativa i financera, i d'organització de la Generalitat, s'aborda un règim transitori que faça front i resolga, amb efectes retroactius, una eventual paralització de la tramitació d'expedients del sistema arbitral.  
  
Per tot això, a proposta del conseller d'Economia Sostenible, Sectors Productius, Comerç i Treball, segons el que estableix l'article 28.c de la Llei 5/1983, de 30 de desembre, de la Generalitat, del Consell, conforme amb el Consell Jurídic Consultiu de la Comunitat Valenciana, el Consell, amb la deliberació prèvia, en la reunió del 23 de desembre de 2016,  
  
  
DECRETE  
  
Article 1. Indemnització per l'exercici de la funció arbitral  
L'assistència i participació de persones alienes a l'Administració de la Generalitat per a exercir la funció arbitral en òrgans arbitrals de consum, col·legiats o unipersonals, donarà dret a indemnització, tant en els casos d'arbitratge d'acord a equitat com en dret.  
  
Article 2. Perfeccionament del dret a indemnització  
El dret al cobrament de la indemnització es generarà una vegada finalitzat l'exercici de la funció arbitral, en relació amb el procediment corresponent, amb la formalització i firma del laude arbitral.  
  
Article 3. Requisits per a la percepció d'indemnitzacions  
En tot cas, serà exigible per a la percepció d'indemnitzacions pel concepte d'exercici de la funció arbitral:  
a) Ostentar la condició d'àrbitre d'acord amb la normativa que siga aplicable.  
b) Que existisca la corresponent convocatòria per a l'assistència a l'òrgan arbitral, col·legiat o unipersonal, i s'acredite mitjançant l'oportuna certificació.  
  
Article 4. Incompatibilitat d'indemnitzacions  
La percepció d'aquesta indemnització és incompatible amb la percepció de qualsevol altra dieta, despesa de desplaçament o qualsevol altra indemnització prevista en el present decret, en el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions extraordinàries, o en qualsevol altra norma o convocatòria d'ajudes pel mateix concepte, no podent meritar-se més d'una indemnització per persona que exercix la funció arbitral i procediment arbitral tot i que es dicten diversos laudes en un mateix procediment.  
  
  
Article 5. Abonament de les indemnitzacions  
Les indemnitzacions per participació en òrgans arbitrals de consum, col·legiats o unipersonals, seran abonades per la conselleria de què depenga o a la qual estiga adscrit l'òrgan arbitral.  
  
Article 6. Procediment de justificació  
1. La justificació de les assistències als òrgans arbitrals de consum, col·legiats o unipersonals, es realitzarà mitjançant certificació acreditativa de l'assistència a l'òrgan i de la formalització i firma del corresponent laude arbitral, expressant si ha estat dictat d'acord a equitat o en dret, i indicant l'expedient a què aquest es referix.  
2. La certificació serà expedida per la persona titular de la secretaria de la Junta Arbitral de Consum, una vegada finalitzat l'exercici de la funció arbitral del procediment corresponent. En la certificació es podran acumular, en relació amb la mateixa persona integrant de l'òrgan arbitral, la justificació referida a diversos procediments arbitrals, amb la finalitat de la liquidació i pagament conjunt de diverses assistències.  
  
  
Article 7. Quantia de les indemnitzacions  
L'import de la indemnització per participació com a àrbitre en els òrgans arbitrals de consum, col·legiats o unipersonals, serà de 25 euros en els procediments en què s'actue d'acord a equitat i de 40 euros en el cas dels procediments en què s'actue d'acord a dret.  
DISPOSICIONS ADDICIONALS  
  
Primera. Actualització de les quanties  
Les quanties de les indemnitzacions previstes en aquest decret s'actualitzaran de conformitat amb el que disposen les lleis de pressupostos de la Generalitat, mitjançant una resolució de la persona titular de la conselleria competent en matèria de consum.  
  
Segona. Incidència pressupostària  
La implementació i desplegament d'aquest decret no podrà tindre cap incidència en la dotació dels capítols de despesa assignades a la conselleria competent en matèria de consum, i, en tot cas, hauran de ser atesos amb els mitjans personals i materials de l'esmentada conselleria.  
  
  
DISPOSICIONS TRANSITÒRIES  
  
Primera. Règim transitori de la participació amb anterioritat en òrgans arbitrals de consum  
1. La participació en els òrgans arbitrals de consum per alguna assistència de les previstes en aquest decret realitzada amb anterioritat a la seua entrada en vigor i que no haja estat objecte de pagament de cap quantitat per qualsevol concepte, podrà ser objecte de l'abonament sempre que es tracte d'indemnitzacions corresponents als laudes emesos des de gener de 2015. El dret al cobrament d'aquestes es generarà una vegada finalitzat l'exercici de la funció arbitral, en relació amb el procediment corresponent, amb la formalització i firma del laude arbitral.  
2. Per a la seua liquidació s'emetrà la corresponent certificació per la persona titular de la secretaria de la Junta Arbitral de Consum, en la qual es farà constar que tal assistència s'ha prestat amb anterioritat a l'entrada en vigor d'aquest decret i que no ha estat objecte del pagament de cap quantitat, per qualsevol concepte, per l'exercici de la participació en l'òrgan arbitral de consum amb relació a l'expedient a què es referisca.  
  
Segona. Supòsits previstos en l'Ordre 5/2015, de 27 d'abril, de la Conselleria d'Economia, Indústria, Turisme i Ocupació  
Excepcionalment, les indemnitzacions previstes en aquest decret podran ser liquidades a nom de les entitats que hagen sol·licitat les ajudes previstes en l'Ordre 5/2015, de 27 d'abril, de la Conselleria d'Economia, Indústria, Turisme i Ocupació, per al supòsit previst en la base cinquena, 1, d, de l'esmentada ordre.  
En aquest supòsit els laudes emesos per les i els àrbitres proposats per les esmentades entitats hauran d'haver estat dictats en les dates previstes en la base cinquena, 2, de l'esmentada ordre.  
En els procediments arbitrals en què conste una certificació emesa d'acord amb aquest supòsit, se'ls aplicaran les regles d'incompatibilitat previstes en l'article 4 d'aquest decret.  
  
DISPOSICIONS FINALS  
  
Primera. Desplegament  
Es faculta la persona titular de la conselleria competent en matèria de consum per a dictar les normes necessàries per al desplegament i execució del que disposa aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 23 de desembre de 2016  
  
El president de la Generalitat,  
XIMO PUIG I FERRER  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ